Glaoda ar Prad

**Glaoda ar Prad** (*Claude Marie Le Prat* e marilh an ti-kêr ; Brest, 25 a viz Genver 1875 - Vern-d'Anjou, 13 a viz Ebrel 1926), skrivet **Klaoda 'r Prat** gantañ e-unan, lesanvet "Barzh Plougastell", a oa ur c'helenner, ur skrivagner hag un troour brezhonek katolik.

Meur a anv-pluenn en doa : *Barz Ab Breiz*, *Barz Plougastell*, *Klaoda*, *Klaoda Gersadiou*, *Pluenzir* ha marteze *Klaod Koz*.

## Buhez
Eus Plougastell e oa e dud, ha di ez ejont en-dro da chom pa oa 4 bloaz o mab. Eno, e Kerzadiou, e voe desavet gant ur voereb dezhañ. D'e 13 vloaz e voe kaset da skol al Likez e Kemper da vevel, met pa voe merzet pegel lemm e oa e spered e voe lakaet kerkent da zeskiñ ar vicher skolaer gant Breuriezh ar Gelennadurezh Kristen. Mestr-skol e voe pevar bloaz goude, e 1892, d'an oad a 17 vloaz eta.

E-pad 23 bloaz e reas skol e Landivizio, ma kelennas da Jos-Pêr ar Braz (ar barzh Dirlemm) ha Fañch Elies Abeozen. Koulz en e vuhez pemdez hag en e vicher skolaer e tifennas ar brezhoneg a-glev d'an holl, d'ur mare m'edo ar "simbol" oc'h ober e reuz e Breizh-Izel.

E 1905, da 30 vloaz, e krogas da skrivañ e brezhoneg, betek ma teuas ar Brezel-bed kentañ. Neuze e rankas mont d'an arme. E 1916 e timezas d'un Dregeriadez, Loeiza Charran. Goude ar brezel e voe teñzorer Feiz ha Breiz.

E 1924 ec'h eas da gelenn da Anjev. Eno e varvas daou vloaz goude. Beziet e voe e Kervaria-Sular, e Treger, bro e wreg.

## Oberennoù
Skrivañ a reas kontadennoù, barzhonegoù, kantikoù, pezhioù-c'hoari ha pennadoù e-barzh Feiz ha Breiz, Kroaz ar Vretoned, Ar Bobl, Mouez ar Vro.

En e levrioù kontadennoù, ec’h embannas a-wechoù skridoù savet gant tud all, evel Yann ar Floc’h, Jos-Pêr ar Braz pe Marianna Abgrall, hep na vefe dalc’hmat meneget sklaer an amprestoù-se.
* 1905 : *[[Mouez reier Plougastell]]*, Prud'homme
* 1907 : *[[Marvailhou ar Vretoned e-tal an tan]]*, Prud'homme • *[[Ar bugel hag ar Barz]]*, Revue de Bretagne, Vol. XXXVIII, 07-12/1907
* 1908 : *[[Buez Arzur a Vreiz]]*, Lafolye
* 1909 : *[[An Teir C'had]]*, Sant-Brieg, Ti moulerezh Sant Gwilherm • *[[Ar Mevel laër]]*
* 1909 : *[[Nozveziou an Arvor]]*, Sant-Gwilherm • *[[Trubuilhou An Aotrou Gargam]] pe Torrou-penn an deiz kenta'r bloaz*, Sant-Brieg, *Pez-c'hoari farsus e daou Arvest*
* 1911 : *[[Kentoc'h mervel !]]*, Bouteloup • *[[Rimadellou Brezonek]]*, Sant-Gwilherm
* 1912 : *[[Levrig-dourn trede-urz Sant Fransez]]*, Presse libérale
* 1913 : *[[Sonjezonou devot evit pep deiz eus ar miz]]*, Le Goaziou • *[[Chomit er gear !]]*, Bouteloup, Redon
* 1914 : *[[Marvailhou evit ar Vretoned]]*, Mouladurioù ar Bobl
* 1919 : *[[Kontaden evit Gouel an Holl-Zent]]*, Mouez ar Vro.

## Troidigezhioù
* 1906-1907 : *[[Ar Re-Wenn hag ar Re-C'hlaz]]*, "romant" embannet e 38 rann war Ar Bobl, niv. 88-128, troet diwar un dastumad kontadennoù, *[[Les Contes de nos Pères]]*, gant Paul Féval.
* 1912 : *Mao Kergarreg, an hini en doa great marchad gant an diaoul*, diwar ur gontadenn e galleg gant Fañch an Uhel. Feiz ha Breiz.
* 1920 : *[[Pask Loull Vras]]*, Mouez ar Vro (8 rann), troet diwar ur gontadenn gant Anatol ar Braz.
* 1926 : *[[Buhez Genovefa a Vraban]]*, Emgleo Sant Iltud, troet diwar *Genovefa* (1810) gant Christoph von Schmid.

## Liammoù diavaez
* ''Cahier gris appartenant à Jean-Marie Perrot et conservé dans le fonds du Barzaz Bro-Leon''

## Notennoù ha daveoù